KIRJALLINEN KYSYMYS P-4077/00

esittäjä(t): Mario Mantovani (PPE-DE) komissiolle

(20. joulukuuta 2000)

Aihe: Jalkapalloilijoiden siirtojärjestelmä

Euroopan komissio tuomitsi vuonna 1998 EU:ssa voimassa olleen jalkapalloilijoiden siirtojärjestelmän, koska sen mukaan järjestelmä on henkilöiden vapaata liikkuvuutta ja kilpailua koskevien yhteisön säännösten vastainen.

Komissio pyysi UEFA:a, FIFA:a ja keskeisimpiä asianomaisia yhdistyksiä ja seuroja (mm. ammattilaistason jalkapalloliitot, eurooppalaiset liigat, jne.) tekemään asiasta ehdotuksia.

FIFA ja UEFA esittelivät 31. lokakuuta omat ehdotuksensa ja lupautuivat neuvottelemaan komission kanssa ennen vuoden loppua sellaisen uuden ja lopullisen järjestelmän aikaansaamiseksi, joka sopisi yhteen perustamissopimuksen työntekijöiden vapaata liikkuvuutta koskevien määräysten kanssa ja jossa otettaisiin huomioon jalkapalloilumaailman erityisluonne. Urheilun erityispiirteet mainitaan myös Nizzan Eurooppa-neuvoston julkilausumassa.

Komission jäsen Reding on jo ilmoittanut, että aikomuksena ei ole purkaa nykyistä siirtojärjestelmää. Komissio haluaa kunnioittaa ammattilaisjalkapalloilun oikeutta määrätä itse omat asiansa. Tietyt sopimuskorvaukset hyväksytään, ja määritellään sitovat normit, joilla siirrot rajoitetaan vain sovittuihin ajankohtiin.

Vaikka onkin huomionarvoista, että komissio on ryhtynyt käsittelemään ongelmaa ja etsii siihen ratkaisua, on todettava, että suunnitelmaan liittyy tiettyjä ongelmia. Vaarana on, että pelaajat ja jalkapalloilumaailma käyttävät sopimusten purkamista hyväkseen. Hyväksikäyttönä voitaisiin pitää esimerkiksi jalkapalloilijan siirtymistä yhdestä seurasta toiseen, kun se toteutuu ainoastaan rahallisen sopimuksen muodossa.

Jalkapalloilumaailman lisäksi tämä suunnitelma vaikuttaa tuhoisasti myös nuoria kasvattavaan ja kehittävään vaikutukseen, joka seuraa mahdollisuudesta tavata muita eurooppalaisia nuoria. Riittää, kun ajatellaan jo sitä, millaisia kielteisiä seurauksia olisi jatkuvilla pelaajien siirroilla ja pelipaidan vaihtamisella useaan kertaan saman kauden aikana. Kielteinen kilpailuhenki leviäisi myös juniorisarjojen pelaajiin ja seuroihin. Voisiko komissio antaa viimeisimmät tiedot komission, FIFA:n ja UEFA:n välillä parhaillaan käytävistä neuvotteluista ja saavutetuista tuloksista, kun otetaan huomioon, että sopimusten purkaminen saattaa muodostua kohtalokkaaksi mekanismiksi, joka uhkaa jalkapalloilumaailman erityisyyttä ja siis yleisesti Nizzan Eurooppa-neuvoston julistamaa urheilun erityisyyttä?

Aikooko komissio saada neuvottelut päätökseen ennalta määritellyssä ajassa ja nopeuttaa ongelman ratkaisua, jotta jalkapalloilutahot säästyvät kielteisiltä vaikutuksilta?

Viviane Redingin komission puolesta antama vastaus

(29. tammikuuta 2001)

Siirtokysymystä käsitellään parhaillaan komissiossa kilpailua koskevien yhteisön säännösten pohjalta. Komission on noudatettava tällaiseen käsittelyyn liittyviä salassapitosääntöjä, jotta asianomaisten osapuolten oikeuksia kunnioitettaisiin. Siksi komissio ei voi antaa arvoisan parlamentin jäsenen pyytämiä tietoja.

Komissio haluaa kuitenkin kiinnittää arvoisan parlamentin jäsenen huomion seuraaviin yleisiin periaatteisiin, joiden avulla voidaan valottaa noudatettua lähestymistapaa.

Komissio toi esiin urheilua puoltavan kantansa Helsingissä kokoontuneelle Eurooppa-neuvostolle laatimassaan selvityksessä, joka hyväksyttiin joulukuussa 1999. Komissio tunnustaa täysin urheilun erityispiirteet ja varsinkin urheilun yhteiskunnallisen ja kasvatuksellisen roolin. EY:n perustamissopimuksen valvojana komission on myös käsiteltävä sille osoitetut valitukset. Näin tapahtui siirtoja koskevassa asiassa, kun valituksen esittäjät eivät hyväksyneet kansainvälisen jalkapalloliiton (FIFA) perinteisiä sääntöjä, vaan pitivät niitä kilpailua ja henkilöiden vapaata liikkuvuutta koskevien yhteisön säännösten vastaisina. Komission oli otettava kiistanalaiset säännökset tarkastelun kohteeksi.

Komissiolla ei ole myöskään valtaa eikä aikomusta edellyttää, että otettaisiin käyttöön tietty jalkapalloilijoiden siirtojärjestelmä. Komission tehtävänä on yksinkertaisesti valvoa, että siirtojärjestelmä on yhteisön lainsäädännön mukainen. Tämän varauksen huomioon ottaen komissio antaa urheilujärjestöjen itsenäisesti määrittää omat sääntönsä.

Komissio toivoo, että asiassa löydetään ratkaisu, joka vastaa yhteisön lainsäädäntöä ja on jalkapalloilun ja kaikkien siihen kuuluvien osatekijöiden edun mukainen.

Näistä lähtökohdista käsin komissio analysoi parhaillaan siirtojärjestelmän uudistamista koskevia ehdotuksia, jotka se vastaanotti 31. lokakuuta 2000. Keskustelujen aiheena ovat muun muassa sopimusten purkamiseen liittyvät ehdot. Komission kannalta tällä alalla on muiden alojen tapaan kyse siitä, että pystytään yhdistämään urheilukilpailujen järjestämiseen liittyvät erityistarpeet ja yhteisön oikeuden perusperiaatteiden noudattaminen.